ตร.แนะแนวทางปฏิบัติช่วงสงกรานต์  งดเว้นการเดินทาง งดเล่นน้ำ งดจัดปาร์ตี้ ลดความเสี่ยงการแพร่ระบาดของโรคโควิด-19
ตร.แนะแนวทางปฏิบัติช่วงสงกรานต์ งดเว้นการเดินทาง งดเล่นน้ำ งดจัดปาร์ตี้ ลดความเสี่ยงการแพร่ระบาดของโรคโควิด-19พลตำรวจโท ปิยะ อุทาโย โฆษกสำนักงานตำรวจแห่งชาติ แนะนำถึงการปฏิบัติตัวในช่วงเทศกาลสงกรานต์ 2563 เพื่อลดการแพร่ระบาดของโรคโควิด-19 โดยขอให้งดการจัดงานสงกรานต์ในทุกระดับ ทั้งเล่นน้ำ แห่พระ สรงน้ำพระ  งดการเดินทางกลับภูมิลำเนา งดการรดน้ำดำหัวญาติผู้ใหญ่ทุกกรณี  งดการเข้าร่วมกิจกรรมที่มีการรวมตัวกันของคนหมู่มาก หรือเดินทางไปในพื้นที่เสี่ยงต่อการแพร่ระบาดของโรคโดยเด็ดขาด โดยให้สรงน้ำพระพุทธรูปที่บ้านแทน ส่วนการกราบไหว้ขอพรผู้ใหญ่ กรณีอาศัยอยู่บ้านเดียวกัน ขอให้ใช้วิธีการกราบไหว้และขอพร โดยเว้นระยะห่างระหว่างบุคคล 1-2 เมตร และสวมใส่หน้ากากผ้าหรือหน้ากากอนามัย ส่วนกรณีที่อยู่ห่างไกลกัน ให้แสดงออกผ่านช่องทางโทรศัพท์หรือสื่อออนไลน์โฆษกสำนักงานตำรวจแห่งชาติ ย้ำว่า กรณีที่ไม่ได้เดินทางไปไหน แต่รวมตัวกันสาดน้ำสงกรานต์ แม้จะอยู่ที่บ้าน ก็จะมีความผิดตาม พ.ร.ก.ฉุกเฉินฯ เช่นกัน เนื่องจากเข้าข่ายการมั่วสุมเสี่ยงต่อการแพร่ระบาดของโรค เช่นเดียวกับการจัดงานเลี้ยงสังสรรค์ ไม่ว่าจะเป็นในช่วงเวลาเคอร์ฟิว หรือนอกเวลาเคอร์ฟิว ก็ไม่สามารถทำได้ หากไม่ปฏิบัติตามข้อกำหนดดังกล่าว จะมีความผิดตาม พ.ร.ก.ฉุกเฉินฯ มีโทษจำคุกไม่เกิน 2 ปี หรือปรับไม่เกิน 40,000 บาท หรือทั้งจำทั้งปรับ